钦定古今图书集成/明伦汇编/氏族典/第331卷 > 刘元
## 钦定古今图书集成/明伦汇编/氏族典/第331卷 > 刘元

按《后汉书刘元传》：“元字圣公，光武族兄也。避吏于平
林。平林人陈牧、廖湛聚众，圣公因往从牧，为其军安
集掾。是时光武及兄伯升亦起舂陵，破王莽，号圣公，
为更始将军，遂共立为天子，建元曰更始元年。伯升
拔宛，更始入都宛城。九月，东海人公宾就斩王莽。十
月，北都洛阳，李松自长安传送乘舆服御，奉迎迁都。”
二年，更始自洛阳而西，既至，居长乐宫，纳赵萌女为
夫人，有宠，遂委政于萌，日夜与妇人饮䜩。群臣欲言
事，辄醉不能见。豫章李淑上书谏，系诏狱。自是关中
离心，四方怨叛。三年，张卬、廖湛等谋劫更始，更始败，
将妻子东奔赵萌。九月，赤眉入城，更始请降，赤眉使
其将谢禄往受之，封长沙王，常依谢禄，三辅苦赤眉
暴虐，皆怜更始，于是禄使从兵缢杀之。有三子：求、歆、
鲤。明年夏，求兄弟与母东诣洛阳，帝封求为襄邑侯，
奉更始祀；歆为谷孰侯，鲤为寿光侯。求后徙封咸阳
侯。求卒，子巡嗣，复徙封灌泽侯。巡卒，子姚嗣。